|  |  |
| --- | --- |
| **Tárgy:** | **Szombathely Megyei Jogú Város Bűnmegelőzési, Közbiztonsági és Közrendvédelmi Bizottságának 2023. február 20-i ülése** |
| **Helyszín:** | **Városháza, Kossuth Lajos utca 1-3., I. emeleti kistanácskozó** |
| **Időpont:** | **2023. február 20., 15 óra 00 perc** |
| **Jegyzőkönyv-****vezető:** | **Kiss Viktória** |
| **Jelenléti ív** | **Név** | **Aláírás** | **Megjegyzés** |
|  | **Kelemen Krisztián** | **jelen** | képviselő, a Bizottság elnöke |
|  | **Balogh Gábor r. alezredes** | **-** | a Bizottság tagja |
|  | **Balogh Tibor** | **jelen** | a Bizottság tagja |
|  | **Bercse László r. őrnagy** | **jelen** | a Bizottság tagja |
|  | **Bor Balázs** | **jelen** | a Bizottság tagja |
|  | **Büki Zoltán** | **jelen** | a Bizottság tagja |
|  | **Egyed László tű. alezredes** | **jelen** | a Bizottság tagja |
|  | **Gálffy Áron** | **jelen** | a Bizottság tagja |
|  | **Dr. Gulyás Ferenc r. ezredes** | **jelen** | a Bizottság tagja |
|  | **Horváth Ferenc** | **jelen** | a Bizottság tagja |
|  | **Janzsó Zoltán** | **jelen** | a Bizottság tagja |
|  | **Márovics Pál** | **-** | a Bizottság tagja |
|  | **Dr. Mészáros András** | **-** | a Bizottság tagja |
|  | **Dr. Stánitz Éva** | **jelen** | a Bizottság tagja |
|  | **Versegi Valentin** | **jelen** | a Bizottság tagja |
|  | **Pavelkovits Petra** | **-** | a Bizottság tagja |
|  | **Állandó meghívottak** |
|  | **Név** | **Aláírás** | **Megjegyzés** |
|  | **Dr. Nemény András polgármester** | - |  |
|   | **Dr. László Győző alpolgármester** | - |  |
|  | **Dr. Horváth Attila alpolgármester** | - |  |
|  | **Horváth Soma alpolgármester** | - |  |
|  | **Dr. Károlyi Ákos jegyző** | - |  |
|  | **Babicsné Dr. Tőke Erzsébet aljegyző** | - |  |
|  | **Stéger Gábor osztályvezető** | jelen | SZMJV PH Közgazdasági és Adó Osztály |
|  | **Szakács Eszter irodavezető** | - | SZMJV PH Közgazdasági és Adó Osztály, Költségvetési Iroda |
|  | **Dr. Holler Péter osztályvezető** | jelen | SZMJV PH Hatósági Osztály |
|  | **Ágoston Sándor irodavezető** | jelen | SZMJV PH Hatósági Osztály, Közterület-felügyelet |
|  | **Tóth Kálmán**  | jelen | képviselő |
|  | **Kiss Viktória védelmi ügyintéző** | jelen |  |

**Kelemen Krisztián képviselő, a Bizottság elnöke:** Tisztelettel köszönti a Bűnmegelőzési, Közbiztonsági és Közrendvédelmi Bizottság ülésének megjelent tagjait. Megállapítja, hogy a Bizottság 12 fővel határozatképes. A jegyzőkönyvet Kiss Viktória vezeti. Javaslatot tenne a jegyzőkönyv hitelesítésére Bor Balázs személyére.

**Bor Balázs, a Bizottság tagja:** Vállalja.

**Kelemen Krisztián képviselő, a Bizottság elnöke:** Köszöni, szavazást rendel el, kéri a Bizottság tagjait, kézfeltartással jelezzék, hogy egyetértenek-e Bor Balázs jegyzőkönyv hitelesítő személyével.

*A Bűnmegelőzési, Közbiztonsági és Közrendvédelmi Bizottság 12 igen szavazattal, 0 nem szavazattal és 0 tartózkodással elfogadta a javaslatot.*

**Kelemen Krisztián képviselő, a Bizottság elnöke:** Azzal kezdi, hogy a Vas Vármegyei Katasztrófavédelmi Igazgatóság két fővel képviseltette magát a HUNOR mentőszervezetben, akik részt vettek a törökországi földrengés utáni túlélő kutatásban, Ökrös Árpád tű. őrnagy és Veiczer Krisztián tű. főtörzsőrmester. A Bizottság nevében is gratulál a két főnek, illetve javaslatára csütörtökön Polgármester Úr köszönő oklevelet fog átadni részükre. Azt gondolja, hogy nagyon büszkék lehetnek arra, hogy a Vas Vármegyei Katasztrófavédelmi Igazgatóságon 2 kiváló fő dolgozik, akik ott lehettek a mentésnél, és úgy tudja, hogy a HUNOR mentőszervezet 17 főt mentett ki a romok közül. Nagyon büszkék lehetnek rájuk és köszönet illeti a munkájukat.

Az elektronikusan kiküldött napirendi pontokat, összesen 7-et fognak tárgyalni, a „Különfélék”-kel és a zárt ülés napirendjével együtt. A napirendi pontok között módosításra tesz javaslatot, Stéger Gábor Osztályvezető Úr kérésére az 1. napirendi pont, amely a költségvetés megalkotásáról szól, áthelyezésre kerülne az 5. napirendi pontként, a „Különfélék” elé. Szavazásra teszi fel, aki a módosított napirendi pontokkal egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 12 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**5/2023. (II.20.) BKKB számú határozat**

A Bűnmegelőzési, Közbiztonsági és Közrendvédelmi Bizottság a 2023. február 20-i ülésének napirendjét az alábbiak szerint fogadta el:

**Nyilvános ülés:**

**1./ Tájékoztató a szombathelyi fiatalok védelme érdekében tett intézkedésekről *(szóbeli előterjesztés)***

**Előadók:** Kelemen Krisztián, a Bizottság elnöke,

 Dr. Gulyás Ferenc r. ezredes, kapitányságvezető, a Bizottság tagja,

 Ágoston Sándor, a Közterület-felügyelet irodavezetője

**2./** **Tájékoztatás a 2022. évben kiutalt támogatások elszámolásainak tapasztalatairól**

 **Előadó:** Dr. Holler Péter, a Hatósági Osztály vezetője

**3./ Javaslat a Közterület-felügyelet védőruházatával kapcsolatos döntés meghozatalára *(szóbeli előterjesztés)***

**Előadók:** Dr. Holler Péter, a Hatósági Osztály vezetője,

 Ágoston Sándor, a Közterület-felügyelet irodavezetője

**4./ A Hunor Mentőszervezet működése és története *(szóbeli előterjesztés)***

 **Előadó:** Egyed László tű. alezredes, a Bizottság tagja

**5./ Javaslat Szombathely Megyei Jogú Város Önkormányzata 2023. évi költségvetéséről szóló önkormányzati rendeletének megalkotására és a kapcsolódó döntések meghozatalára *(Közgyűlési 2.)***

 **Előadó:** Stéger Gábor, a Közgazdasági és Adó Osztály vezetője

**6./ Különfélék**

**Előadó:** Kelemen Krisztián, a Bizottság elnöke

**Zárt ülés:**

**7./ Javaslat önkormányzati kitüntetések adományozására („Szombathely Közrendjéért-díj”) (Közgyűlési 13.)**

**Előadó:** Dr. Holler Péter, a Hatósági Osztály vezetője

**Felelős:** Kelemen Krisztián, a Bizottság elnöke

**Határidő:** azonnal

**1./ Tájékoztató a szombathelyi fiatalok védelme érdekében tett intézkedésekről *(szóbeli előterjesztés)***

**Előadók:** Kelemen Krisztián, a Bizottság elnöke,

 Dr. Gulyás Ferenc r. ezredes, kapitányságvezető, a Bizottság tagja,

 Ágoston Sándor, a Közterület-felügyelet irodavezetője

**Kelemen Krisztián képviselő, a Bizottság elnöke:** Átadja a szót első körben Kapitány Úrnak, hogy adjon tájékoztatást, figyelembe véve, hogy folyamatban lévő ügyekről szó van, amennyit így elmondhat a Bizottság részére.

**Dr. Gulyás Ferenc r. ezredes, a Bizottság tagja:** Elnök Úr kérte, hogy arról adjon tájékoztatást, ami a Vas Népében és több sajtóorgánumban is megjelent, cikk, azzal kapcsolatban, hogy fiatalok egymást vegzálják és különböző dolgokat vesznek el egymástól. Erre kérte Elnök Úr, hogy a jogszabályok figyelembevételével tájékoztassa a Bizottságot. Folyamatban lévő ügyekről van szó, annyit el tud mondani, hogy aki egyik ügyben sértett, az a másik ügyben elkövető, a fiatalok oda-vissza vegzálták egymást, amibe belefolytak a szülők is. Ebből lett egy rémtörténet, hogy fiatalkorú bandák vannak, bántják a fiatalokat. A nézeteltérések kölcsönösek. A fiatalokat ismerték, büntetőeljárások folynak ellenük, odafigyelnek rájuk, félő, hogy nem utoljára voltak a rendőrségen, például grafitizés. Első körben elfutnak az újsághoz, hogy elmondják, mi történt, utána mennek csak rendőrségre, vagy felkeresik Elnök Urat, aki szintén jelzi számukra. De először a rendőrségre kellene menniük. Felmerülhet még az idős hölgyet ölelgető férfi ügyéről, ha olvasták a történetet a Bizottság tagjai. Az történt, hogy egy idős hölgyet meg akart ölelni egy fiatal férfi, aki így akarta volna elvenni az értékeit, de nem mentek be a rendőrségre, mert nem akartak eljárást, inkább elmondták az újságírónak és felhívták a figyelmet. Az ölelgetőről semmit nem tudnak és semmilyen információ sincs, a cikkből sem derül ki. Nyitott szemmel járnak azóta is.

Megemlíti, amit a „Különfélék”-ben szeretett volna elmondani, hétvégén történtek az alábbi esetek, érdekességek. Szíriában harcoló katonába szeretett bele egy szombathelyi nő, és a férfi, hogy a Szíriában található értékeihez hozzáférjen, erre kért pénzt a nőtől. Romantikus csalásnak hívják az ilyen esetet, és hihetetlennek hangzik, de mindig vannak, akik több ezer eurót átutalnak egy Szíriában szolgálatot teljesítő katonának, a bankszámlaszám az magyar, ahova utalnak, és amikor rájönnek, hogy nem igaz a történet és csalás áldozatai lettek, kétségbeesnek, ami után már nagyon nehéz megmondai, hogy kihez tartozik a számlaszám, hajléktalan nevén is volt már. Ehhez a témához tartozik a „vaterás” csalás is, alapesetben arról van szó, hogy hirdetnek árut eladásra, előre kérik utalással a vételárat és az áru ezután nem érkezik meg, alapesetben 10.000,- Ft-tól 100.000,- Ft-ig terjedő összegről van szó. A másik hasonló történet, hogy árut kínálnak eladásra, felveszik a kapcsolatot a vevővel, banki hivatalosnak tűnő honlapra irányítják tovább a vevőt, ahol telefonon vagy számítógépen keresztül a sértettek megadják a számlaszámukat, biztonsági kódjukat, személyi igazolvány számukat, minden adatot. Volt olyan hétvége, amikor több mint 10 millió forintot csaltak ki, minden pénzt vittek, ami a számlán van. Ha azonnal bejelentik ezt a bűncselekményt, akkor tudják azonnal zárolni a számlát. Ha 2-3 nap telik el, akkor ez már nehezebb. Legjelentősebb kárt ezek az elkövetések okozzák, a legkönnyebb csalások, és amikor megvannak az elkövetők, akkor a régi barna nyakú elkövetőkből lesznek fehér galléros bűnözők, mert ugyanazok ülnek a telefon mögött vagy a számítógép mögött, akik korábban betörtek, ez a fajta csalás sokkal egyszerűbb. Hihetetlen, de minden társadalmi rétegből vannak sértettek, megdöbbentő az emberek hiszékenysége. Mindezt azért mondta el, hogy felhívja a figyelmet, hogy ne adjanak meg az emberek semmilyen adatot.

**Kelemen Krisztián képviselő, a Bizottság elnöke:** Mint bizottsági elnök, folyamatosan kap információkat, konkrétan a fiatal agresszorok társaságáról, nyilván nem az volt az első eset, és megpróbál mindenre azonnal reagálni, ami tőle telik, intézkedni, ennek folyamodványaként jelezte a közterület-felügyeletnek és a polgárőr szervezeteknek is az eseteket, az ominózus helyszíneket. Ettől még Szombathely továbbra is biztonságos város, mindig voltak és lesznek ilyen esetek, a törvények mindenkire vonatkoznak. Nem minden történet jut el a sajtóhoz, jelen esetben az egyik sértett apukája juttatta el a történetet a Vas Népének és kerekedett belőle a cikk, küldték a kérdéseket, megkereséseket a rendőrségnek, illetve az Önkormányzatnak. Ettől függetlenül, összefogva, kiemelve a rendőrség munkáját, akik nagyon jól kezelik ezt a helyzetet. Nagyon sok esetben, amikor ő jelzéseket ad, akkor már folyamatban lévő ügyekről van szó.

**Ágoston Sándor, a Közterület-felügyelet irodavezetője:** Annyival szeretné kiegészíteni Kapitány Úr tájékoztatóját, hogy hozzájuk is érkeznek jelzések, megkeresések, bejelentések. Az esetek során nagy segítséget nyújt a kamerarendszer, a felvételek. Minden esetben a jelzések, kör-email formájában továbbításra kerül az állománya részére, konkrét helyszínek megjelölésével, hogy hova kér fokozott szolgálatot. Azt gondolja, hogy Közterület-felügyelet teljes állománya, önmagát is beleértve, teljes mellszélességgel áll ki és tesz meg mindent.

**Kelemen Krisztián képviselő, a Bizottság elnöke:** Folyamatosan kap megkereséseket, tegnap kapott egy megkeresést, amelyben egy lakó kéri, hogy kérje fel a rendőrséget, hogy Fő téren és környékén fokozottan járőrözzenek, mert február 16-án, csütörtökön reggel 7 óra körül egy fiatal hölgy ellen támadólag lépett fel egy fiatal ember. Őt akkor felhívták, kérte, hogy küldjék meg e-mailben is és tegyenek feljelentést a 112-n keresztül, ami meg is történt, ennek köszönhetően indult egy eljárás az ügyben, ha jól tudja, ilyenkor az az eljárásrend, hogy a rendőrség bekéri a kamerafelvételeket és a személyleírás alapján elindul a nyomozás ebben az ügyben. Nagyon fontos, hogy a lakosság figyelmét felhívják, hogy ha történik valami, attól, hogy kiírják a Facebook-ra, attól nem fog megoldódni a probléma, nem lesz meg a tettes, nem szűnik meg egy rendszeres abúzus. A hatóság bevonása szükséges, nagyon jó az együttműködés a rendőrség, a közterület-felügyelet és a polgárőr szervezetek között. Úgy gondolja, hogy az ilyen problémákra nagyon gyorsan és hatékonyan tudnak reagálni a rendvédelmi szervek.

**Dr. Gulyás Ferenc r. ezredes, a Bizottság tagja:** Még annyit szeretne mondani, hogy sokkal egyszerűbb lett volna ebben az esetben is, ha a hölgy egyszerre a rendőrséget értesíti, mert nem csak a kamerák a bizonyítékok, hanem a szemtanúk is, akiket ki tudnak hallgatni. Valamiért az emberek szeretnek szerepelni, ezért van a Facebook. Múlt heti történet, anyuka kitette a Facebookra a 12 éves kislányának a fényképet, hogy eltűnt, keresik. Nyilván, ezerrel osztották, de hogy mikor tűnt el, hol tűnt el, semmi. Meglett a kislány, az történt, hogy apuka elvette a telefont a kislánytól, a múlt héten a biztonságos internet hete volt, a kislány „bedurcázott” ezen és elment a városba. Utána elkezdődtek a rémtörténetek, hogy megint itt vannak és elrabolnak kislányokat, szervkereskedők rabolták el és a többi ilyen. Amikor meglett a kislány, még a rendőrség szólt, hogy vegye le, mert pánikot keltett, és próbálják meg megbeszélni a családban, hogy mennyit internetezhet a kislány. És ahogyan a múltkori ülésen is elmondta, Ikerváron fekete Mercedes-ből fehér autó lett, villanyszerelőket akartak meglincselni. Ezek a történetek nagyon tanulságosak, megvan ezeknek a maga eljárás kerete, és ahogy elhangzott, jól is reagál rá mindenki, itt van Viktória, polgárőrök, közterület-felügyelők, társszervekkel, ha olyan van, akkor mennek és keresnek, de ennek is van kerete. De jobb, ha tényszerűek ezek a keretek.

**Kelemen Krisztián képviselő, a Bizottság elnöke:** Köszöni és benne is gondolatébresztő volt. A rendőrség folyamatosan küldi az önkormányzat, intézmények, iskolák felé az ELBIR-t, amiben folyamatosan felhívják az emberek figyelmét, akár különböző online csalásokra, lopási trükkökre, bűnmegelőzési tanácsokat adnak. Sok helyen kinyomtatják ezeket, kiteszik lépcsőházakba, amivel még több embert elérnek. Sajnos ennek ellenére is sokan bedőlnek ezeknek a csalásoknak. Ez is egy szélmalomharc, mint az illegális hulladéklerakás elleni küzdelem, de egy dolgot tehetnek, minél szélesebb körben próbálják felhívni a figyelmet ezekre.

Van-e esetleg kérdés, észrevétel? Nem volt, így szavazásra teszi fel, aki az előterjesztéssel egyetért, azt kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 12 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**6/2023. (II.20.) BKKB számú határozat**

A Bűnmegelőzési, Közbiztonsági és Közrendvédelmi Bizottság a *„Tájékoztató a szombathelyi fiatalok védelme érdekében tett intézkedésekről”* című előterjesztést megtárgyalta és a tájékoztatást tudomásul veszi.

**Felelős:** Kelemen Krisztián, a Bizottság elnöke

 Dr. Gulyás Ferenc r. ezredes, kapitányságvezető, a Bizottság tagja

 Ágoston Sándor, a Közterület-felügyelet irodavezetője

(a végrehajtás előkészítéséért:

 Dr. Holler Péter, a Hatósági Osztály vezetője)

**Határidő:** azonnal

**Kelemen Krisztián képviselő, a Bizottság elnöke:** Megérkezett a bizottsági ülésre Stéger Gábor Osztályvezető Úr, akit köszönt, így javasolja, hogy a Bizottság a következő napirendi pontként tárgyalja a költségvetést érintő napirendet. Van-e esetleg kérdés, észrevétel? Nem volt, így szavazásra teszi fel, aki a napirendi pont módosításával egyetért, azt kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 12 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**7/2023. (II.20.) BKKB számú határozat**

A Bűnmegelőzési, Közbiztonsági és Közrendvédelmi Bizottság úgy dönt, hogy a *„Javaslat Szombathely Megyei Jogú Város Önkormányzata 2023. évi költségvetéséről szóló önkormányzati rendeletének megalkotására és a kapcsolódó döntések meghozatalára (Közgyűlési 2.)”* című előterjesztést a 2. napirendi pontként tárgyalja.

**Felelős:** Kelemen Krisztián, a Bizottság elnöke

(a végrehajtás előkészítéséért:

 Dr. Holler Péter, a Hatósági Osztály vezetője)

**Határidő:** azonnal

**2./ Javaslat Szombathely Megyei Jogú Város Önkormányzata 2023. évi költségvetéséről szóló önkormányzati rendeletének megalkotására és a kapcsolódó döntések meghozatalára *(Közgyűlési 2.)***

 **Előadó:** Stéger Gábor, a Közgazdasági és Adó Osztály vezetője

**Stéger Gábor, a Közgazdasági és Adó Osztály vezetője:** Külön köszöni a Bizottság türelmét, a Gazdasági és Jogi Bizottság ülésén vett eddig részt. A megküldött előterjesztéshez nem kíván sokat hozzáfűzni, a Bizottság kompetenciájába tartozó összegek a tavalyi évihez hasonlóan alakultak, visszalépésről nincs szó egyik területen sem, akárcsak a Közterület-felügyeletet érintően is, amit Irodavezető Úr is alá tud támasztani. Felmerülő kérdésekre szívesen válaszol.

**Kelemen Krisztián képviselő, a Bizottság elnöke:** Köszöni a hozzászólást, azért ismerteti, hogy melyek is voltak azok a 2022. évi számok:

* Rendőrség támogatása 6 millió Ft,
* Katasztrófavédelem támogatása 2 millió Ft,
* polgárőr szervezetek támogatása 2 millió Ft,
* Tűzoltó nap, Tűzoltás-Mentés Alapítvány támogatása 4 millió Ft értékben.

Ami még kapcsolódik a Bizottsághoz, a KEF 2023. évi működési támogatása, hasonlóan az előző éviekhez, a GESZ költségvetésében szerepel 2 millió forinttal. Valamint ami még érinti a Bizottságot, az analóg térfigyelő kamerák cseréje tételsoron 5 millió Ft szerepel, mintegy vésztartalékként, ha valamelyik kamera meghibásodna, akkor legyen miből azonnal finanszírozni a javítást.

Van-e esetleg kérdés, észrevétel? Nem volt, így szavazásra teszi fel, aki a Közgyűlésnek elfogadásra javasolja a 4 határozati javaslatot és a 3 rendelet-tervezetet, azt kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 10 igen szavazattal, 0 nem szavazattal és 2 tartózkodással elfogadta a javaslatot és az alábbi határozatot hozta:*

**8/2023. (II.20.) BKKB számú határozat**

A Bűnmegelőzési, Közbiztonsági és Közrendvédelmi Bizottság a „*Javaslat Szombathely Megyei Jogú Város Önkormányzata 2023. évi költségvetéséről szóló önkormányzati rendeletének megalkotására és a kapcsolódó döntések meghozatalára*” című előterjesztést megtárgyalta, és az önkormányzat 2023. évi költségvetéséről szóló rendelettervezetet, a Polgármesteri Hivatalban dolgozó köztisztviselők közszolgálati jogviszonyának egyes kérdéseiről szóló 2/2020. (II.5.) önkormányzati rendelet módosításáról szóló rendelettervezetet, a lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.1.) önkormányzati rendelet módosításáról szóló rendelettervezetet, valamint az I-IV. határozati javaslatot az előterjesztésben foglaltak szerint a Közgyűlésnek elfogadásra javasolja.

**Felelős:** Kelemen Krisztián, a Bizottság elnöke

(a végrehajtás előkészítéséért:

 Stéger Gábor, a Közgazdasági és Adó Osztály vezetője)

**Határidő:** a Közgyűlés 2023. február 23-i ülése

**3./ Tájékoztatás a 2022. évben kiutalt támogatások elszámolásainak tapasztalatairól**

 **Előadó:** Dr. Holler Péter, a Hatósági Osztály vezetője

**Dr. Holler Péter, a Hatósági Osztály vezetője:** Tájékoztatja a Bizottságot, hogy a támogatások elszámolási határideje minden esetben 2023. január 31. volt. Minden szervezet határidőben benyújtotta az elszámolást. Határidőben történik az elszámolás akkor is, ha utána küldenek még be hiánypótlást, ilyenre volt példa. Gondot okozott az elszámolásoknál, hogy év közben került bevezetésre az új ÖTR rendszer, hiszen két rendszer szerint kellett elszámolni, vagyis az augusztus előtti támogatásokat papír alapon kellett benyújtani, az augusztus utáni támogatásokat csak és kizárólag elektronikus úton. Több egyesület rosszul töltötte fel az elszámolásokat, valamint a hiánypótlást nehezen tudták újra feltölteni a rendszerbe. 2023. évben már csak az új ÖTR rendszer elérhető, minden támogatást azon kell igényelni és elszámolni.

Ismertetné az általánosan felmerülő költségeket:

* A Rendőrségnél a 6 milliós támogatásnál túlóra kifizetését tartalmazta az elszámolás. Az 500.000,- Ft-os bűnmegelőzésre vonatkozó támogatásnál riasztós kulcstartók beszerzését és a hozzá kapcsolódó reprezentációs adót tartalmazta az elszámolás.
* A katasztrófavédelemnél a 2 milliós támogatás a Szombathelyi tűzoltóság festési munkálatait tartalmazta.
* A Tűzoltás-Mentés Alapítvány 500.000,- Ft-os támogatásának elszámolása CO-érzékelők beszerzését, tűzmegelőzési szórólapok készíttetését tartalmazta.

A polgárőr egyesületek esetében a legjellemzőbb kiadások: üzemanyag, formaruha és telefon, internetköltség voltak. Az egyes polgárőr egyesületek elszámolásait azalábbiakban foglalná össze:

* A Klapka György Lovas Polgárőr és Hagyományőrző Egyesület: a támogatásokat kizárólag a lovak bértartására fordította.
* A Százhold Polgárőr Egyesület költségei: formaruha vásárlás, telefonköltség, irodaszer és elem vásárlás.
* A Gyöngyöshermán-Szentkirályi Polgárőr Egyesület költségei: üzemanyag vásárlás, telefonköltség, gépjármű műszaki vizsga, formaruha vásárlás.
* A Szombathelyi Polgárőr Egyesület költségei: telefonköltség, üzemanyag vásárlás, gépjármű szerelési költség, alkatrész, formaruha és irodaszer vásárlás.
* A Claudius Polgárőr Egyesület költségei: fényhíd vásárlás gépjárműre, formaruha vásárlás, üzemanyag vásárlás, telefon és internet költség, egyesületi iroda rezsiköltsége, gépjármű javítási költség, tisztítószerek, fertőtlenítőszerek vásárlása, iroda festési alapanyagok, polgárőr balesetbiztosítás.

Összegezve elmondható, hogy minden szervezet határidőben és szabályosan elszámolt.

**Kelemen Krisztián képviselő, a Bizottság elnöke:** Köszöni Osztályvezető Úrnak a beszámolót, annyit tenne hozzá, felhívva a figyelmet arra, hogy a tavalyi évben Szombathelyen összesen 130 fő polgárőr teljesített szolgálatot, a súlyozott óraszámok, amit elvégeztek, 14320 óra volt. Köszönetet mond a rendőrség, a katasztrófavédelem és a polgárőr szervezetek munkájáért, nem kihagyva a Tűzoltás-Mentés Alapítvány munkáját, akik tavaly egy nagyon jó tűzoltó napot szerveztek.

Van-e esetleg kérdés, észrevétel? Nem volt, így szavazásra teszi fel a határozati javaslatot, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 12 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**9/2023. (II.20.) BKKB számú határozat**

A Bűnmegelőzési, Közbiztonsági és Közrendvédelmi Bizottság a *„Tájékoztatás a 2022. évben kiutalt támogatások elszámolásainak tapasztalatairól”* című előterjesztést megtárgyalta és a tájékoztatást tudomásul veszi.

**Felelős:** Kelemen Krisztián, a Bizottság elnöke,

(a végrehajtás előkészítéséért:

 Dr. Holler Péter, a Hatósági Osztály vezetője)

**Határidő:** azonnal

**4./ Javaslat a Közterület-felügyelet védőruházatával kapcsolatos döntés meghozatalára (szóbeli előterjesztés)**

**Előadók:** Dr. Holler Péter, a Hatósági Osztály vezetője,

 Ágoston Sándor, a Közterület-felügyelet irodavezetője

**Kelemen Krisztián képviselő, a Bizottság elnöke:** A napirendi pont előzménye, hogy az előző bizottsági ülésen dr. Czeglédy Csaba elnök úr felvetette, hogy a Közterület-felügyeletnél is rendszeresíteni kellene a szúrás álló mellényeket. Ő a Közgyűlésen elmondta, hogy ez gyakorlatilag Irodavezető Úr hatásköre. Azt tudni kell, hogy jelenleg a közterület-felügyelet járőreinél gázspray, tonfa és bilincs található, és a védőruházat az uniformis.

**Ágoston Sándor, a Közterület-felügyelet irodavezetője:** Úgy gondolja, hogy az előző bizottsági ülésen is elég sokféle formátumú véleményt okozott ez a téma, nagyon szenzitív dologról van szó, a legdrágábbról, az emberi életről beszélgetnek, és ennek megfelelően, dr. Czeglédy Csaba képviselő kérésének, illetőleg a bizottsági témának megfelelően, teljes mélységében megvizsgálta a lehetőségeket és az ok-okozati összefüggését, hogy milyen fajta védőruházattal és milyen felszereléssel rendelkezik a közterület-felügyelet. Elsődlegesen azt gondolta, hogy nem egyedül kellene dönteni, úgy gondolta, hogy bír megfelelő döntéskészséggel, a legfontosabb, hogy megkérdezze a kollégáit, hogyan vélekednek a védőruházatról. Ezt követően megvizsgálta, hogy az elmúlt 3 évben a közterület-felügyeleten volt-e hivatalos személy elleni erőszak bűntettének elkövetése, vagy kísérleti formában vagy hány esetben alkalmaztak kényszerítő eszközt, akár könnyfakasztó, akár bilincs tekintetében. Előzményként azért mondja el, mert azt gondolja, hogy precíz emberként minden oldalról próbálta megközelíteni ezt, hogy mi is legyen a végső döntés, úgy gondolja, hogy ebben nincs jó döntés, mert mindig azt szokta mondani, hogy a baj csak egyszer jön el, pont ezért nehéz döntés. Végső döntésként arra jutottak közösen, hogy nagyon szépen köszönik Czeglédy Képviselő Úrnak a felvetést, és hogy foglalkozott a közterület-felügyelők testi épségével és az emberi élet védelmével, de mindent egybevetve, a kollégai véleményére is hagyatkozva úgy döntöttek, hogy nem igénylik azt a fajta védőruházatot. Tekintettel a statisztikára, jó támpont az, hogy az elmúlt 3 évben egy esetben, tavaly január 4-én kellett alkalmazniuk testi kényszert, amely intézkedés a passzív személy ellenállását megtörte, onnantól kezdve a bilincset nem is kellett alkalmazniuk, ebből történt kivizsgálás, volt belőle egy büntetőeljárás, önkéntes rendőrök bejelentése miatt, ami Kőszegen landolt elfogultság miatt. Tavaly elmondta, ezt megszüntették bűncselekmény elkövetésének hiányában. Nagyon ódzkodik attól a kijelentéstől, hogy végeredményben arra jutottak, hogy köszönik szépen, de jelen pillanatban nem élnek ezzel a lehetőséggel, de hangsúlyozza, hogy baj csak egyszer van és az bármikor bekövetkezhet. De összességében azt gondolja, hogy hiába rendészeti szerv, a rendőrségnél nyilván sokkal fokozottabb veszélynek vannak kitéve azok a rendőrök, akik egyébként adott esetben egy magánlakásban intézkednek családi veszekedésnél. Ha abból az aspektusból közelíti meg, nyilván mindenkinek szüksége lenne ilyen fajta védőfelszerelésre, aki ilyen munkaköröket lát el. Úgy gondolja, hogy a rendőrségnél kell elsődlegesen ezen elgondolkodni és mindent megtenni az állomány életének védelme érdekében, amiről azt gondolja, hogy ez a mai napig a lehetőségekhez képest meg is történik. Köszöneté még egyszer a szó, hogy felvetették ezt a témakört.

**Kelemen Krisztián képviselő, a Bizottság elnöke:** Van-e esetleg kérdés, észrevétel? Nem volt, így szavazásra teszi fel a határozati javaslatot, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 12 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**10/2023. (II.20.) BKKB számú határozat**

A Bűnmegelőzési, Közbiztonsági és Közrendvédelmi Bizottság a *„Javaslat a Közterület-felügyelet védőruházatával kapcsolatos döntés meghozatalára”* című előterjesztést megtárgyalta és a napirend megtárgyalása során felmerült szakmai érvek alapján nem tartja indokoltnak a közterület-felügyelők számára késszúrás ellen védő felszerelés rendszeresítését.

**Felelős:** Kelemen Krisztián, a Bizottság elnöke

(a végrehajtás előkészítéséért:

 Dr. Holler Péter, a Hatósági Osztály vezetője,

Ágoston Sándor, a Közterület-felügyelet irodavezetője)

**Határidő:** azonnal

**5./ A Hunor Mentőszervezet működése és története *(szóbeli előterjesztés)***

 **Előadó:** Egyed László tű. alezredes, a Bizottság tagja

**Egyed László tű. alezredes, a Bizottság tagja:** Köszöni a lehetőséget, pár szóban bemutatja a Hunor mentőszervezetet. A HUNOR (Hungarian National Organisation For Rescue Services) hivatásos nehéz kutató-mentő mentőszervezet. Létszáma 183 fő, 10 kutató, keresőkutyákkal. Működését Budapesten 3 órán belül, vidéken 8 órán belül, külföldön pedig 48 órán belül képes megkezdeni. Szakfeladata a romok alatt rekedt áldozatok keresése, mentése, szükség szerint elsősegélynyújtás. Földrengés sújtotta területen a műszaki mentés, áldozatok kiemelése, túlélési esélyeik biztosítása.

Riasztás, mozgósítás, bevetés az alábbiak szerint történik: gyakorlatra történő riasztása, mozgósítása, valamint hazai és nemzetközi szintű bevetése a hivatásos katasztrófavédelmi szerv központi szerve vezetőjének döntése alapján történik, a riasztástól számított 1 órán belül a csapat vezetői állományának, 3 órán belül a csapat többi részének el kell elérni a készenléte, a Katasztrófavédelem Ferihegyi úti Bázisában. Mentőszervezet képessége: Az ENSZ Nemzetközi Kutatás és Mentési Tanácsadó Csoport (INSARAG) Irányelvek és Módszertannak megfelelően:

* keresőkutyákkal és műszaki kereső berendezésekkel történő kutatás, mentés;
* nagy tömegű tereptárgy megemelésével történő mentés;
* vasbeton és acélszerkezetek bontása, dúcolási műveletek;
* kötelekkel végzett speciális műveletek;
* veszélyes anyagok kimutatása és elkülönítése;
* újraélesztési és életben tartási műveletek;
* több beavatkozási helyszínen 7-10 napon keresztül napi 24 órás munkavégzésre való képesség (8-8-8 órás váltásos rendszerben).

Részt vesznek hazai gyakorlatokon, nemzetközi gyakorlatokon, melyeknek helyszínei voltak Dánia, Olaszország, Horvátország, Portugália, Egyesült Királyság, Románia és Szerbia.

Szót kell ejteni a mentőkutyás képzésről (K9): A nehéz kategóriájú USAR csapatok kutyás kereső egységének folyamatosan, kárterületenként legalább 2 kutyával képesnek kell lenni kutyás keresésre különböző terep és romviszonyok között (kötelező elem).

A Mentőszervezet komponensei:

* vezetés-irányítás (irányítás, kapcsolattartás/koordináció, tervezés, média/beszámolók, értékelés/elemzés, biztonság);
* kutatás (keresés műszaki kereső berendezésekkel és keresőkutyával, veszélyes anyagok kimutatása és elkülönítése);
* mentés (bontási műveletek, darabolás, megemelés és mozgatás, dúcolás, kötelekkel végzett speciális műveletek);
* orvosi ellátás, beleértve az áldozatok és az egységek tagjai, valamint a keresőkutyák teljes önellátását.

Tagjai: katasztrófavédelmi szakemberek, tűzoltók, logisztikusok, mentőorvosok, mentőtisztek, mentő szakápolók, pszichológusok, statikus mérnökök.

Eddigi missziók Ukrajna, Japán, Macedónia, Szerbia területén voltak.

Konkrétan a Törökország, Antakya február 7-13-i esettel kapcsolatosan az alábbiak mondhatók el: Törökország az Európai Veszélyhelyzet-kezelési Központ online felületén február 6-án 04:47-kor kért segítséget az unió tagállamaitól, amelyre más országok mellett Magyarország is reagált. Törökország a felajánlott magyar segítséget 10:22-kor hivatalosan is elfogadta.

* Riasztás: 10:30
* Irányítók: 13:00 beérkezés
* Tagok: 15:00 beérkezés (44 tűzoltó, 6 mentőorvos, 2 kereső kutya) (+TEK 16 fő: február 8.)
* Létszám: 50 fő
* Felszerelés: 9 tonna
* Szállítás: Honvédség, Airbus A319 (Budapest-Adana)

A mentési műveletek kezdése: február 7-én, 12:15 órakor Antakyaban. Kárterületre jutás saját szervezésben teherautók (3 db) és buszok (2 db) (Adana – Antakaya 196 km 3 órás út ideális körülmények között) segítségével. a mentés helyszíne: Antakya, 20 emeletes épület romjai (1000-1200 eltűnt ember).

Eredményesség: 17 megmentett ember (3 gyermek) (21. órában: 3 fő), 29 elhunyt személy megtalálása.

Vas megyei résztvevők: Ökrös Árpád László tű. őrnagy és Veiczer Krisztián tű. főtörzsőrmester.

2024. évi ENSZ INSARAG újraminősítés, Magyarország a világon, egyedülálló módon a 3. ENSZ újraminősítésére készül.

**Kelemen Krisztián képviselő, a Bizottság elnöke:** Köszöni a széles körű tájékoztatást. Néhány adat, információ ezzel kapcsolatban. Mindenki olvasta a földrengéseket, 2 nagy erejű, majd több mint 40 utórengés. Az Európai Unió összesen 1150 főt küldött, akik a mentésekben részt vettek. Azt gondolja, hogy az egyik legkiemelkedőbb munkát a HUNOR mentőszervezet végezte, és nagy öröm, hogy a hősök köztünk élnek, hiszen kettő fővel a Vas Vármegyei Katasztrófavédelmi Igazgatóságon találkozhatnak, ott dolgoznak. Nem véletlen ez a harmadszori minősítés, hűen tükrözi azt a professzionális munkát, amit ők végeznek, ilyen esetekben is.

Felteszi, van-e esetleg kérdés, hozzászólás? Nem volt, így aki elfogadja a tájékoztatót, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 12 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**11/2023. (II.20.) BKKB számú határozat**

A Bűnmegelőzési, Közbiztonsági és Közrendvédelmi Bizottság *„A Hunor Mentőszervezet működése és története”* című előterjesztést megtárgyalta és a tájékoztatást tudomásul veszi.

**Felelős:** Kelemen Krisztián, a Bizottság elnöke

 Egyed László tű. alezredes, a Bizottság tagja

(a végrehajtás előkészítéséért:

 Dr. Holler Péter, a Hatósági Osztály vezetője)

**Határidő:** azonnal

**6./ Különfélék**

**Előadó:** Kelemen Krisztián, a Bizottság elnöke

**Büki Zoltán, a Bizottság tagja:** Szeretné megköszönni a gyors intézkedést, az általa az előző bizottsági ülésen elmondott táblák kihelyezésével kapcsolatosan. A táblák kihelyezésre kerültek. Köszöni a munkát.

**Egyed László tű. alezredes, a Bizottság tagja:** Ágoston Sándor irodavezetőhöz van kérdése, lehetne-e olyan ellenőrzést végezni a 14 emeletes környékén, ahol festett tűzoltási terület van, mivel az elmúlt időszakban nagyon elszaporodtak a gépjárművekkel a szabálytalan várakozások és ebben szólítaná meg a közterület-felügyeletet és a rendőrséget, hogy tudnának-e segíteni. Nem arról van szó, hogy amíg iskolába viszik a gyerekeket, hanem a 14 emeletes mögötti parkolóról beszél, ami a tűzoltóságnak mentési pont, hiszen úgy van kialakítva a lépcsőház, hogy hátul van egy tűzmentes lépcsőház és a tűzoltók ott tudnak mentési pontot felvenni, ha történik valami.

**Ágoston Sándor, a Közterület-felügyelet irodavezetője:** Annyi lenne a kérése, hogy az e-mail címére küldjék meg és akkor természetesen tudnak segíteni. De legyen írásos megkeresés.

**Kelemen Krisztián képviselő, a Bizottság elnöke:** Köszöni szépen, ő ehhez az akcióhoz annyit fűzne hozzá, hogy az ellenőrzéshez javasolna egy sajtónyilvánosságot, hogy felhívják a lakosság figyelmét ennek fontosságára, hogy ne parkoljanak a sárga, felfestett jelzésre.

**Dr. Holler Péter, a Hatósági Osztály vezetője:** Az előző bizottsági ülésen Egyed László, a Bizottság tagja felvetett egy jelzést a tűzijátékokkal kapcsolatos helyi szabályozás kialakításának lehetőségéről. Megvizsgálta a kérdést és most röviden erről szeretne tájékoztatást adni a Bizottságnak.

Abból kell kiindulni, hogy önkormányzati rendeletet Magyarország Alaptörvénye alapján a helyi önkormányzat vagy törvény által nem szabályozott helyi társadalmi viszonyok rendezésére vagy törvényben kapott felhatalmazás alapján alkothat, és az önkormányzati rendelet más jogszabállyal nem lehet ellentétes. Ugyanakkor a lőfegyverekről és lőszerekről szóló 2004. évi XXIV. törvény csak a Kormánynak és a minisztereknek ad felhatalmazást, a helyi önkormányzatoknak nem. Van egy fő végrehajtási rendelet, a polgári célú pirotechnikai tevékenységekről szóló 173/2011. (VIII.24.) Korm. rendelet, amely tartalmazza a pirotechnikai tevékenységek engedélyezésére és bejelentésére vonatkozó részletes szabályokat, elég teljes körű szabályozást tartalmaz, nem marad olyan kérdés, ami szabályozatlan. Továbbá van még egy európai uniós jogszabály, az Európai Parlament és a Tanács 2007/23/EK Irányelve (2007. május 23.), ami pedig osztályokba sorolja a tűzijáték termékeket.

Még egy, ezt az álláspontot alátámasztó fontos tényező van, ugyanis a szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény meghatározza a polgári felhasználású robbanóanyaggal és pirotechnikai termékkel kapcsolatos szabálysértést. Ennek azért van jelentősége, mert azáltal, hogy megfogalmazza ezt mint szabálysértést, ezért a párhuzamos büntetés tilalmának elve alapján kizárja, hogy az önkormányzat közigazgatási szabályszegésként, közösségi együttélés alapvető szabályának megsértéseként határozza meg ezt a szabályszegést.

Ugyanakkor a lakosok részéről országszerte egyre több tűzijátékkal, petárdával kapcsolatos korlátozási kérelem fogalmazódik meg az önkormányzatok felé. Ezért a Magyar Birtokvédelmi Szövetség 2022. év elején megkereséssel fordult a minisztériumokhoz, valamint a kormányhivatalokhoz mint a helyi önkormányzatok törvényességi felügyeleti szerveihez, tűzijáték lakossági használatának korlátozása kérdésében. Ugyanis néhány rendelet létezik az országban: ebből a legjelentősebb Tata Város Önkormányzat Képviselő-testületének a tűzijátékok használatának korlátozásáról szóló 21/2018. (X.31.) önkormányzati rendelete, amely az Öreg-tó mint egy 1977 óta helyi jelentőségű természetvédelmi terület vonatkozásában korlátozza a tűzijáték használatát térben és időben. Alapja a környezet védelmének általános szabályairól szóló 1995. évi LIII. törvény, amely szerint a települési önkormányzat képviselő-testülete önkormányzati rendeletben illetékességi területére a más jogszabályokban előírtaknál kizárólag nagyobb mértékben korlátozó környezetvédelmi előírásokat határozhat meg. Ugyanakkor azt is előírja, hogy ez törvényben vagy kormányrendeletben meghatározott módon és mértékben kell, hogy történjen, ilyen pedig nincs meghatározva, ráadásul a pirotechnikai kormányrendelet már eleve korlátozza a védett természeti területen történő felhasználást. A Birtokvédelmi Szövetség megkeresésére több vármegyei kormányhivatal szerint így már nem marad szabályozási lehetőség, ugyanakkor néhány kormányhivatal szerint a környezetvédelmi törvény alapján bizonyos körben van lehetőség helyi szabályok megalkotására.

Viszont az állami szervek teljesen máshogyan gondolkodnak. A Belügyminisztérium álláspontja szerint a szóban forgó tárgykör nem minősül helyi közügynek, és nem minősül törvényi szabályozást teljes egészében nélkülöző szabályozási tárgykörnek sem. Ezzel egybevág az Agrárminisztérium álláspontja, amely szerint a Pirotechnikai rendeletben foglalt, természetvédelmi területeken történő tűzijáték-felhasználásra vonatkozó korlátozásokon túl további helyi, az országos érvényű jogszabályi előírásokon túlmenő előírások megalkotása nem indokolt.

Végül, hogy az ellentmondás teljes legyen, a Miniszterelnökség „ilyen is-olyan is” választ adott a Magyar Birtokvédelmi Szövetség megkeresésére, hiszen kimondta – összhangban a Belügyminisztérium és az Agrárminisztérium állásfoglalásával –, hogy nincs lehetőség helyi korlátozás felállítására, ugyanakkor kijelentette, hogy a pirotechnikai eszközök lakossági használatának tárgykörében – a szilveszteri időszak kivételével – nem zárható ki olyan helyi szintű szabályozás, amely a magasabb szintű szabályozáshoz képest kiegészítő rendelkezéseket állapít meg.

Összességében az állásfoglalások azt mutatják, hogy semmilyen téren és semmilyen értelemben véve nincs egységesen kialakított álláspont a tűzijátékok felhasználása helyi korlátozásának jogszerűségét tekintve. De alapvetően az az álláspont erősebb – és neki is az a jogi álláspontja –, hogy nem nagyon marad az önkormányzatnak ebben szabályozási lehetősége. A Birtokvédelmi Szövetség is azt a következtetést vonja le, hogy ha valahol olyan mértékben megjelenik a korlátozás igénye, hogy legyen egy még szigorúbb korlátozás, akkor először mindenképpen érdemes átgondolni, felmérni a társadalmi támogatottságát, és csak akkor megpróbálni az adott esetben egy ilyen folyamatot elindítani, ha ebben nagy egyetértés van és akkor is a Kormányhivatalnak meg kell küldeni előzetes állásfoglalásra, véleményezésre. De alapvetően a legtöbb kormányzati szerv és az ő véleménye is az, hogy a jogszabályok nem teszik lehetővé azt, hogy az önkormányzat ezzel kapcsolatosan helyi rendeletet alkosson.

**Egyed László tű. alezredes, a Bizottság tagja:** Köszöni szépen a kimerítő választ. Ténylegesen kimerítő volt, és az a kérdés merült fel benne, hogy ezen hány ember és hány órát dolgozott. Biztos benne, hogy nagyon sok órát jelent ez.

**Kelemen Krisztián képviselő, a Bizottság elnöke:** Köszöni Osztályvezető Úrnak és szerinte ezen ő maga dolgozott rengeteget. Közben tisztelettel köszönti Tóth Kálmán Frakcióvezető és Bizottsági Elnök Urat. Épp mondani akarta, hogy milyen jó, hogy a bizottsági ülésen részt vesz a Városstratégiai Bizottság elnöke, mert ezzel kapcsolatosan lehet, hogy lesz feladata, de ezek szerint mégsem.

Annyit mondana még el, hogy február 10-én tartotta a Szombathelyi Hívásfogadó Központ az Egységes Európai Hívószám Napját, amelyen részt vett a KEF és tagszervezetei, előadásokat és tájékoztató jellegű kitelepüléseket tartottak, ennek kapcsán Dr. Horváth András Barna r. alezredes Úr küldött a részükre egy köszönő levelet a részvételért. Nagyon jó az együttműködésük a Hívásfogadó Központtal, a decemberi KEF ülést ott tartották meg.

**Tóth Kálmán képviselő, a Városstratégiai, Idegenforgalmi és Sport Bizottság elnöke:** Köszönetnyilvánítás miatt jött a Bizottság ülésére, köszöni Kapitány Úrnak és Osztályvezető Úrnak a segítséget, mert a TOP PLUSZ pályázathoz kellett egy olyan kimutatást készíteni, hogy melyik kereszteződésekben milyen baleset fordul elő, és hihetetlen gyorsasággal és pontossággal kapták meg, köszöni még egyszer a segítséget.

**Kelemen Krisztián, a Bizottság elnöke:** Köszöni a hozzászólást és egyben megjegyzi, hogy nemrég a Bizottság is tárgyalta ezt a kérdéskört, hogy melyek a legveszélyesebb útkereszteződések, egy napirendi pont keretén belül.

Felteszi, hogy kérdés, észrevétel van-e? Nem volt. Köszöni a nyilvános ülésen tanúsított munkát, a nyilvános ülést 16 óra 20 perckor lezárja.

*Jegyzőkönyv lezárva, 16 óra 20 perckor.*

 **(: Kelemen Krisztián:) (: Bor Balázs :)**

 **a Bizottság elnöke a Bizottság tagja**